Nau chi Juanba ara ichi ʉ̃rʉbena jarad̶abʉ.
Judiorã paare mechiurãba Jerusalend̶ebena paarerã maud̶e levid̶ebenarã,
Juanmaa bʉisid̶au.
Maarãba Juanmaa id̶isid̶au:
—¿Bichi kaima?
¿Bichi Dachi Akõreba Dachi Karibabarii deai jarad̶aka?
Maud̶e ichiba arakʉd̶e jarasii:
—Mʉ Dachi Akõreba Dachi Karibabarii deai jarad̶awãema.
Ãchiba waya id̶isid̶au:
—¿Makarã bichi kaima?
¿Bichi Eliaska?
Ichiba panausii:
—Mʉ Eliaswãema.
Ãchiba waya id̶isid̶au:
—Bichi ¿Dachi Akõre baita berreabarii chi mechiu neei b̶uad̶aka?
Ichiba panausii:
—Mʉ mauwãema.
Maud̶eeba ãchiba id̶isid̶au:
—¿Makarã bichi kaima?
Dai bʉiped̶aad̶arãmaa bichi ʉ̃rʉbena jarad̶e wãd̶ai panuu.
Ara bichi ʉ̃rʉbena daimaa ¿kãare jarad̶ai kawa?
Maud̶e Juanba panausii:
—Dachi Akõre baita berreabarii Isaiasba naka jarasii:
“Drua sirua wãꞌãe b̶uud̶e ab̶auba nau jara b̶uu:
Dachi Mechiu o jipa wirua wáusturu”.
Mʉ mau ẽbẽrabʉ.
Juanmaa bʉiped̶aad̶arã chi nuree fariseorã basii.
Maarãba ichimaa id̶isid̶au:
—Bichi Dachi Akõreba Dachi Karibabarii deai jarad̶awãebʉrã,
maud̶e Eliaswãebʉrã,
maud̶e Dachi Akõre baita berreabarii chi mechiuwãebʉrã,
¿kai trʉ̃d̶eeba bichiba ẽbẽrarã boro eakua b̶uma?
Juanba naka panausii:
—Mʉʉba baniáburu boro eabarii.
Maamina chi mʉare neei b̶uad̶a machi tãed̶e b̶umina machiba mau unud̶akau.
Mau mʉ audeara chi mechiu niid̶eeba,
mauba jʉ̃rʉd̶e jʉ̃barii enai baita mʉ biꞌiwãe b̶uu.
Joma mau makasii drua Betania puuru abadaumaa,
Jordán do kĩare orienteare Juanba boro ea b̶uad̶amare.
Mau norema Juanba Jesús ichimaa neeruu unusiid̶e naka jarasii:
«¡Ichiásturu!
Jãu Dachi Akõre oeja chekebʉ.
Ichid̶eeba Dachi Akõreba nau iujãad̶ebenarãba kachirua waubadau perdonabarii.
Ichi ʉ̃rʉbena mʉʉba naed̶e jara b̶uasii:
“Chi mʉare neeruu mʉ audeara chi mechiu nii,
mau mʉ naed̶e nibasiid̶eeba”.
Naed̶e mʉʉba adua b̶uasii jãu Jesús basii.
Maamina Israeld̶ebenarã mʉʉba baniaba boro eakua b̶uu kuitaad̶amera kai Dachi Akõreba bʉid̶a».
Maud̶e jarasii:
«Mʉʉba unusii Dachi Akõre Jauri bajãad̶ebena paloma kĩra neeped̶a Jesús baara b̶eeruu.
Ara mʉʉba mau unuka basii.
Maamina mʉʉba boro eamera Dachi Akõreba bʉisiid̶e naka jarasii:
“Bichiba unui mʉ Jauri ẽbẽra ʉ̃rʉ neeped̶a mau baara b̶eeruu.
Unuuruud̶e bichiba kuitaai mauba ichi Jaurid̶eeba boro earuu”.
Mʉʉba mau unusii.
Maud̶eeba mʉʉba jara b̶uu ichi biawãra Dachi Akõre Warr».